מונדיאל 2006

מונדיאל 2006 (או בשמו הרשמי: גביע העולם של פיפ"א - גרמניה 2006) נערך בין 9 ביוני ל-9 ביולי 2006, והסתיים בניצחונה של איטליה על צרפת בדו-קרב פנדלים 3-5, לאחר שמשחק הגמר הסתיים בתיקו 1-1. הייתה זו הפעם השנייה שגרמניה אירחה את המונדיאל, לאחר שמערב גרמניה אירחה אותו ב-1974, אך בשונה ממנו, נערך על אדמת גרמניה המאוחדת. ביוני 2000 נערכה ההצבעה אשר קבעה את זהות המדינה המארחת את מונדיאל 2006. מועמדותה של גרמניה גברה על המועמדויות של ברזיל, אנגליה, מרוקו ודרום אפריקה, אשר הייתה המועמדת הבכירה לזכייה באירוח הטורניר. ההחלטה נפלה על חודו של קול, כש-12 הצביעו לזכותה של גרמניה ו-11 לזכותה של דרום אפריקה. נציגה של ניו זילנד בוועד הפועל של פיפ"א בחר להימנע מהצבעה בניגוד להחלטתה של קונפדרציית הכדורגל של אוקיאניה (OFC) להצביע לזכותה של דרום אפריקה. אילו היה מצביע לטובת דרום אפריקה, קולו של נשיא פיפ"א ספ בלאטר היה מכריע לטובתה. לאחר ההכרזה על גרמניה כמארחת, פיפ"א החליטה לבצע רוטציה בין היבשות ולהעניק לאפריקה את זכות האירוח של מונדיאל 2010. 12 אצטדיונים נבחרו לארח את הטורניר. בכל אצטדיון התקיימו ארבעה משחקים בשלב הבתים, ומשחק אחד או שניים בשלבי הנוק אאוט. משחקיהן של גרמניה וברזיל בשלב הבתים התקיימו בשלושת האצטדיונים הגדולים - מינכן, ברלין ודורטמונד. משחק הפתיחה התקיים במינכן והגמר התקיים בברלין. מקרא: מוק - שלב מוקדם, שג - שמינית גמר, רג - רבע גמר, חג - חצי גמר, מק3 - מקום 3, ג - גמר ערכים מורחבים – מוקדמות מונדיאל 2006, ישראל במוקדמות מונדיאל 2006 להלן הנבחרות שהעפילו לטורניר: אירופה (אופ"א): אוקראינה (הופעה ראשונה), איטליה (זוכה), אנגליה, גרמניה (מארחת), הולנד, ספרד, סרביה ומונטנגרו, פולין, פורטוגל, צ'כיה (הופעה ראשונה מאז פירוק צ'כוסלובקיה), צרפת (מקום שני), קרואטיה, שוודיה, שווייץ צפון ומרכז אמריקה ומדינות האיים הקריביים (CONCACAF): ארצות הברית, טרינידד וטובגו (הופעה ראשונה), מקסיקו, קוסטה ריקה אפריקה (CAF): אנגולה, גאנה, חוף השנהב, טוגו, תוניסיה (כולן מלבד תוניסיה מופיעות בפעם הראשונה) אסיה (AFC): איראן, קוריאה הדרומית, יפן, ערב הסעודית דרום אמריקה (CONMEBOL): אקוודור, ארגנטינה, ברזיל (זכתה במונדיאל 2002), פרגוואי אוקיאניה (OFC): אוסטרליה השיטה במונדיאל 2006 דומה לזו שהייתה בשני המונדיאלים הקודמים. בשלב הראשון חולקו 32 הנבחרות לשמונה בתים עם 4 נבחרות בכל בית. שיבוץ הנבחרות לבתים וסדר המשחקים נקבעו בהגרלה אשר נערכה בלייפציג ב-9 בדצמבר 2005. שתי הראשונות מכל בית עלו לשלב שמינית הגמר, ושתי האחרונות סיימו את השתתפותן בטורניר. משלב שמינית הגמר והלאה נערך הטורניר בשיטת "נוק אאוט" - המפסיד יוצא. במצב של שוויון בתום הזמן הרגיל (90 דקות) נערכה הארכה של 30 דקות. אם לאחר סיום ההארכה עדיין היה שוויון, הוכרע המשחק בדו-קרב בעיטות עונשין. שיטת "שער הזהב" שהייתה נהוגה במונדיאלים של 1998 ושל 2002 בוטלה, וגם כאשר הובקע שער בהארכה שיחקו עד תום 120 דקות. בשלב זה שיחקה כל נבחרת נגד שלוש הנבחרות האחרות בבית, ועל פי הדירוג נקבעו 16 הנבחרות שהמשיכו לשלב שמינית הגמר ושיבוץ המשחקים בשלבים הבאים. הראשונה והשנייה בכל בית עלו לשמינית גמר, בעוד השלישית והרביעית סיימו את חלקן בטורניר. הקבוצה המנצחת זכתה בשלוש נקודות, המפסידה לא זכתה באף נקודה ובמקרה של תיקו זכתה כל קבוצה בנקודה אחת. במקרה של שוויון במספר הנקודות בין כמה נבחרות, דירוגן נקבע לפי הקריטריונים הבאים, לפי הסדר: הפרש השערים בכל משחקי הבית; מספר שערי זכות בכל משחקי הבית; מספר הנקודות הרב ביותר שהושג במשחקים בין הקבוצות אשר בשוויון; הפרש השערים במשחקים בין הקבוצות אשר בשוויון; מספר שערי זכות במשחקים בין הקבוצות אשר בשוויון; הגרלה נבחרת גרמניה המארחת זכתה בראשות הבית עם מלוא 9 הנקודות לאחר ניצחונות על קוסטה ריקה, פולין ואקוודור. הייתה זו הפעם ה-14 ברציפות מאז 1954 שגרמניה עלתה לשלב השני במונדיאל, והפעם השנייה בהיסטוריה אחרי 1970 שהשיגה מאזן מושלם בשלב הבתים. אקוודור סיימה במקום השני והעפילה לראשונה בתולדותיה לשמינית הגמר, בהופעתה השנייה במונדיאל. פולין וקוסטה ריקה נשרו מהמשך הטורניר, כפי שעשו במונדיאל הקודם. נבחרות אנגליה ושוודיה עלו לשמינית הגמר. האנגלים הבטיחו את עלייתם כבר לאחר ניצחונות על פרגוואי וטרינידד וטובגו בשני המשחקים הראשונים, ותיקו עם שוודיה במשחק השלישי הבטיח להם את המקום הראשון. שוודיה הבטיחה את מקומה בשמינית הגמר רק במחזור השלישי, ובדיעבד היה זה הניצחון על פרגוואי במחזור השני משער בדקה ה-89 שקבע את עלייתה של שוודיה ואת הדחתה של פרגוואי. אנגליה ושוודיה עלו מאותו בית גם ב-2002, אך אז הן דורגו בסדר הפוך. טרינידד וטובגו סיימה אחרונה בבית ללא שערי זכות והתנחמה בכך שהשיגה נקודה בהופעתה הראשונה במונדיאל. השער של מרקוס אלבאק (Allbäck) משוודיה במשחק נגד אנגליה היה השער ה-2,000 שנכבש בתולדות המונדיאל. ארגנטינה והולנד עלו לשמינית הגמר לאחר שהשיגו ניצחונות על חוף השנהב וסרביה ומונטנגרו, בעוד שהמפסידות הודחו מהמשך הטורניר. ארגנטינה והולנד סיימו בתיקו 0:0 במשחק ביניהן, שקבע שארגנטינה דורגה ראשונה בבית בזכות הפרש שערים עדיף. חוף השנהב השיגה את ניצחונה הראשון במונדיאל, 3:2 נגד סרביה ומונטנגרו, שסיימה ללא נקודות ועם 10 שערי חובה, ובכך רשמה את ההישג הגרוע ביותר של נבחרת אירופית במונדיאל למעט יוון ב-1994. ארגנטינה הרשימה מאוד בניצחונה 6:0 על סרביה ומונטנגרו. זהו הניצחון הגבוה ביותר של ארגנטינה במונדיאל מאז הביסה את פרו באותה תוצאה ב-1978, וההפסד הגבוה ביותר של נבחרת אירופית כלשהי מאז 1954. פורטוגל זכתה בראשות הבית עם מאזן מושלם של 9 נקודות, לאחר ניצחונות על אנגולה, איראן ומקסיקו. זו הפעם השנייה בתולדותיה שפורטוגל מצליחה לעלות לשלב השני, 40 שנה לאחר שעשתה זו ב-1966 כאשר גם אז היו לה 3 ניצחונות בשלב הבתים. מקסיקו שניצחה את איראן וסיימה בתיקו עם אנגולה עלתה לשמינית הגמר למרות הפסדה לפורטוגל, ועשתה זאת במונדיאל הרביעי ברציפות בהשתתפותה. אנגולה השיגה 2 נקודות בהופעת הבכורה שלה במונדיאל ואיראן הסתפקה בנקודה אחת. איטליה זכתה בראשות הבית לאחר שניצחה את גאנה וצ'כיה בתוצאה זהה, 2:0, וסיימה בתיקו 1:1 נגד ארצות הברית במשחק סוער שבו הורחקו 3 שחקנים - אחד מאיטליה ושניים מארצות הברית. בכך השיגה איטליה רצף של 8 העפלות רצופות לשלב השני במונדיאל, שהחל ב-1978. גאנה, בהופעת הבכורה שלה במונדיאל, הצליחה לעלות לשמינית הגמר בניגוד לתחזיות המוקדמות, בעקבות ניצחונותיה על צ'כיה 2:0 וארצות הברית 2:1. בכך המשיכה את סדרת ההצלחות של יבשת אפריקה. צ'כיה פתחה בניצחון משכנע של 3:0 על ארצות הברית, אך בהמשך נכנעה לגאנה ולאיטליה, והודחה מהמשך הטורניר יחד עם ארצות הברית שהשיגה נקודה אחת דווקא נגד הנבחרת החזקה בבית. ברזיל, מחזיקת הגביע, סיימה בראש הבית לאחר ניצחונות על קרואטיה, אוסטרליה ויפן, ובכך הגדילה את רצף הניצחונות שלה ל-10, ואת רצף ההעפלות לשלב השני ל-10 מונדיאלים, החל מ-1970. הייתה זו הפעם השישית שברזיל השיגה מאזן מושלם בשלב הבתים. אוסטרליה עלתה בפעם הראשונה לשלב השני, לאחר ניצחון הבכורה שלה במונדיאל, 3:1 על יפן (לאחר שפיגרה 0:1 עד הדקה ה-84) ותיקו 2:2 נגד קרואטיה במשחק שבו הורחקו 3 שחקנים (2 קרואטים ואוסטרלי). קרואטיה ויפן נפרדו מהמונדיאל ללא ניצחון. רונאלדו, כוכב מונדיאל 2002, כבש שני שערים במשחקה של ברזיל נגד יפן, ובכך העלה את מאזנו ל-14 שערים והשתווה לגרד מילר בראש דירוג המבקיעים במונדיאלים. שווייץ זכתה במפתיע במקום הראשון בבית לאחר שסיימה בתיקו 0:0 עם צרפת וניצחה את טוגו וקוריאה הדרומית בתוצאה 2:0. היא הייתה הנבחרת היחידה שלא ספגה אף שער בשלב הבתים. צרפת, שנחשבה הפייבוריטית בבית הזה, סיימה בתיקו את משחקיה נגד שווייץ וקוריאה הדרומית, ורק במחזור השלישי הבטיחה את עלייתה בניצחון על טוגו. קוריאה הדרומית, שהגיעה לחצי הגמר במונדיאל הקודם, הודחה הפעם בשלב הראשון כמו בשאר הפעמים ששיחקה מחוץ לארצה. טוגו סיימה את הופעתה הראשונה במונדיאל ללא נקודות. ספרד זכתה בראשות הבית לאחר ניצחונות על אוקראינה, תוניסיה וערב הסעודית. אוקראינה, שהובסה 0:4 על ידי ספרד במשחק הבכורה שלה כמדינה עצמאית במונדיאל, ניצחה אחר כך את ערב הסעודית ותוניסיה (משער שהובקע בבעיטת עונשין שנויה במחלוקת), ועלתה לשמינית הגמר. תוניסיה וערב הסעודית, שסיימו את המשחק ביניהן בתיקו 2:2, נפרדו מהמונדיאל ללא ניצחון. נתון יוצא דופן בבית זה היה שסכום מאזן שערי הזכות ושערי החובה של כל אחת מנבחרות הבית עמד על 9 שערים. גרמניה וארגנטינה העפילו לשלב רבע הגמר, לאחר שניצחו את שוודיה ומקסיקו בהתאמה. צמד של לוקאס פודולסקי ב-12 הדקות הראשונות הקנה לגרמניה את הניצחון על שוודיה. ארגנטינה נזקקה לשער מרהיב של מקסי רודריגז בהארכה כדי להכניע את מקסיקו. אנגליה עלתה לרבע הגמר לאחר ניצחון 1:0 על אקוודור במשחק חלש, משער בבעיטה חופשית של דייוויד בקהאם. ברבע הגמר היא פגשה את פורטוגל, אשר ניצחה את הולנד 1:0 משער של מאניש, במשחק רווי בתקריות אלימות, בו שלף השופט 16 כרטיסים צהובים והרחיק ארבעה שחקנים (שיא בתולדות המונדיאל), שניים מכל קבוצה. איטליה ניצחה את אוסטרליה 1:0, בפנדל שנוי במחלוקת בתוספת הזמן ופגשה ברבע הגמר את אוקראינה, שניצחה את שווייץ בדו-קרב פנדלים. השווייצרים סיימו את השתתפותם בטורניר מבלי שספגו אף שער. ברזיל ניצחה את גאנה 3:0. רונאלדו כבש את השער הראשון ועלה לראש דירוג המבקיעים במונדיאל בכל הזמנים עם 15 שערים (שיא שנשבר במונדיאל 2014 על ידי מירוסלב קלוזה). היא פגשה ברבע הגמר את צרפת, שניצחה את ספרד 3:1. ארבע נבחרות אירופיות עלו לחצי הגמר, בפעם הרביעית בתולדות המונדיאל והראשונה מאז 1982. גרמניה ופורטוגל נזקקו לדו-קרב פנדלים כדי לנצח את ארגנטינה ואנגליה בהתאמה. איטליה הכניעה את אוקראינה 3:0. צרפת חוללה הפתעה כשניצחה 1:0 את ברזיל, מחזיקת הגביע ב-2002. איטליה הפתיעה והצליחה להכניע את גרמניה המארחת בשלב ההארכה, כשנותרה דקה אחת בלבד לשלב ההכרעה בבעיטות עונשין. השער השני של איטליה שהובקע בדקה ה-121 הוא השער המאוחר ביותר שהובקע בתולדות טורניר גביע העולם בכדורגל. בחצי הגמר השני ניצחה צרפת את פורטוגל 1:0 משער בבעיטת עונשין של זינדין זידאן. גרמניה זכתה במקום ה-3 ושמרה בכך על מסורת של זכייה במקום זה כל 36 שנה (1934, 1970, 2006). ערך מורחב – גמר מונדיאל 2006 צרפת העפילה לשלב הגמר בפעם השנייה בתולדותיה, כשהפעם הראשונה הייתה 8 שנים קודם לכן, במונדיאל 1998, אז אף זכתה בגביע. לאיטליה הייתה זו ההופעה השישית במספר במעמד גמר המונדיאל, מתוכן זכתה באליפות 3 פעמים עד לגמר זה. משחק זה היה האחרון בקריירה של קפטן נבחרת צרפת, זינדין זידאן. 11 דקות לסיום ההארכה נגח זידאן בחזהו של מרקו מטראצי האיטלקי והורחק בכרטיס אדום. לאחר הפסדה של צרפת בפנדלים זידאן הסתגר בחדר הלבשה ולא עלה לקבל את מדליית הכסף. נבחרת הטורניר: במונדיאל זה נבחרו 23 שחקנים בנבחרת הטורניר פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מונדיאל זה היה הראשון בישראל שרשות השידור לא הייתה אחת מזכייניות שידוריו: הוא שודר בערוצים 2 ו-10, ערוציה של הרשות השנייה, בערוץ הספורט, ובשני ערוצים שחידשו את שמותיהם עבור טורניר זה והיו ערוצים בתשלום - "ספורט 1" ו"ספורט 2" (בעבר "שבת של כדורגל" ו"הליגה האנגלית"). עוזי דן, תולדות המונדיאל - הסיפור הזה עם זידאן ומטראצי, באתר הארץ, 6 במאי 2010 אהרוני, מתן המונדיאל והאהבה לכדורגל בכלל מאמר במגזין tv-il